[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.7.2008

KOM(2008) 428 endelig

2008/0143 (CNS)

Forslag til

RÅDETS DIREKTIV

om ændring af direktiv 2006/112/EF hvad angår de nedsatte satser for merværdiafgiften

(forelagt af Kommissionen) SEC(2008) 2190}{SEC(2008) 2191}

BEGRUNDELSE

1. FORSLAGETS INDHOLD

1.1. Begrundelse og formål

På grundlag af undersøgelsen om nedsats moms på varer og tjenesteydelser i EU-medlemsstaterne, som er forelagt af Copenhagen Economics (i det følgende benævnt "CE-undersøgelsen") vedtog Kommissionen den 5. juli 2007 en meddelelse om andre momssatser end normalsatser for moms (KOM(2007) 380) (i det følgende benævnt "2007-meddelelsen"), som undersøger løsningsmodeller med hensyn til nedsatte momssatser som udgangspunkt for en bred politisk drøftelse i EU-institutionerne og med alle interesserede parter. Alle relevante synspunkter vedrørende dette emne skal tjene til at udforme et holdbart og afbalanceret forslag på mellemlang sigt om fremtiden for de nedsatte momssatser.

Parallelt med denne igangværende drøftelse fremlægger Kommissionen herved et begrænset lovgivningsforslag om ændring af bestemmelserne i direktiv 2006/112/EF af 28.11.2006 (i det følgende benævnt "momsdirektivet") i relation til hastende spørgsmål, som ikke kræver nogen anden væsentlig yderligere undersøgelse end den, der henvises til i meddelelsen, og som beskrives nærmere i Kommissionens arbejdsdokument (SEC(2007) 910). Dette forslag skal ses som en første foranstaltning vedrørende de nedsatte momssatser.

Kommissionens formål er at sikre lige muligheder for medlemsstaterne samt større gennemsigtighed, overensstemmelse og et velfungerende indre marked for så vidt angår nedsatte momssatser for tjenesteydelser, der leveres lokalt, herunder arbejdskraftintensive ydelser og restaurationsydelser. Dette forslag indeholder også visse tekniske tilpasninger.

1.2. Generel baggrund

2007-meddelelsen bygger på behovet for forenkling, det indre markeds funktion, nedbringelse af overholdelsesomkostningerne og kohærens. På denne baggrund er drøftelsen om en dybtgående revision af anvendelsesområdet for de nedsatte momssatser på EU-plan kun lige startet, herunder en drøftelse i Rådet om effektiviteten af nedsatte satser med hensyn til at fremme specifikke politiske målsætninger. Der er derfor brug for yderligere tid til at indsamle alle de elementer, der skal tages hensyn til, samt inputtene fra de andre EU-institutioner og interesserede parter. Kun på grundlag heraf vil det være muligt at finde en egnet og holdbar løsningsmodel.

Hensigtsmæssigheden af at tillade, at der anvendes en nedsat sats på energibesparende materialer og på andre miljøvenlige produkter eller ydelser (bl.a. ydelser i relation til energibesparelser og energieffektivitet, såsom kontrol, energirevision og energiattester) undersøges i øjeblikket af Kommissionen i overensstemmelse med det ønske, der blev fremsat af Det Europæiske Råd i marts 2008. Kommissionen vil præsentere resultaterne af sin analyse til efteråret, ledsaget af relevante forslag og henstillinger sammen med forslag vedrørende det hensigtsmæssige i at afskaffe nedsatte satser for miljøskadelige produkter såsom pesticider.

Der vil senere blive foretaget en mere dybtgående evaluering af hele strukturen i de nedsatte momssatser.

I mellemtiden mener Kommissionen, at det er vigtigt at tackle de mest presserende spørgsmål. Det drejer sig om juridiske og politiske problemer, der er opstået enten på grund af divergerende fortolkninger af direktivet, eller fordi der ikke er ensartede spilleregler for alle medlemsstater hvad angår medlemsstaternes mulighed for at anvende nedsatte satser på de områder, hvor det indre markeds funktion ikke påvirkes. Navnlig på grundlag af den analyse, der er foretaget i CE-undersøgelsen, mener Kommissionen, at der er plads til at give medlemsstaterne større autonomi og sikkerhed med hensyn til at fastsætte nedsatte satser for visse lokale tjenesteydelser i overensstemmelse med bestræbelserne på at forbedre erhvervsmiljøet for SMV'er, som udgør et af de prioriterede indsatsområder under Lissabonstrategien for vækst og beskæftigelse, herunder især loven om små virksomheder.

Dette forslag dækker derfor hovedsagelig de vigtigste midlertidige bestemmelser, som udløber ved udgangen af 2010, vedrørende lokale tjenesteydelser, hvor CE-undersøgelsen giver et tilstrækkeligt materiale til en konsekvensanalyse. Der foreslås således permanente, opdaterede bestemmelser om arbejdskraftintensive ydelser, der er anført i bilag IV til momsdirektivet, som udløber den 31. december 2010. Det foreslås også, at der tilføjes visse andre ydelser, som leveres lokalt, herunder restaurationsydelser, til det nuværende bilag III i momsdirektivet (liste over varer og ydelser, som kan belægges med en nedsat sats). De tekniske tilpasninger, der er indeholdt i dette forslag, angår enten forbedringer af den juridiske udformning, præciseringer, opdateringer under hensyntagen til den tekniske udvikling eller fjernelse af nuværende uoverensstemmelser.

1.3. Kommissionens vurdering

Det konkluderes i CE-undersøgelsen, at der ud fra et rent økonomisk synspunkt er store fordele ved at gå over til en mere ensartet struktur for momssatserne. Omhyggeligt målrettede nedsatte momssatser kan dog give en række specifikke fordele, navnlig med hensyn til økonomisk vækst: de kan tilskynde forbrugerne til at omlægge aktiviteter fra gør det selv-økonomien og undergrundsøkonomien til den formelle økonomi. Når de anvendes på ydelser, der leveres lokalt, berører de endvidere ikke det indre markeds funktion. Der er også argumenter for at indføre nedsatte momssatser i sektorer, der beskæftiger mange lavtuddannede arbejdstagere med henblik på at skabe faste arbejdspladser for sådanne arbejdstagere.

På grundlag heraf konkluderer Kommissionen, at der er god grund til at medtage lokale ydelser på listen over varer og ydelser, der kan belægges med en nedsat momssats. Den foreslår således, at bilag III skal omfatte alle kategorierne i bilag IV, som i medfør af artikel 107 er lokale, og som sandsynligvis ikke vil skabe konkurrenceforvridning, og at anvendelsesområdet for nedsatte momssatser udvides til en række andre ydelser, der er lokale som følge af deres grundlæggende karakteristika. Leveringsstedsreglerne sikrer, at de beskattes på forbrugsstedet, de kan ikke leveres fra et fjerntbeliggende sted, de er stort set rettet mod slutbrugernes lokale marked, og leverandøren og kunden befinder sig på et geografisk begrænset område. De foreslåede ændringer af direktivet vil også gøre det muligt for medlemsstaterne at anvende nedsatte momssatser på renoverings- og reparationsarbejder, der tager sigte på større energibesparelse og –effektivitet.

1.4. Gældende bestemmelser på det område, som forslaget vedrører

Der er tale om ændringer af afsnit VIII (Satser) i momsdirektivet.

1.5. Overensstemmelse med andre EU-politikker og -mål

Det foreliggende forslag er helt i overensstemmelse med den etablerede EU-politik på momsområdet samt andre EU-politikker og –mål. Det tager bl.a. sigte på at sikre, at det indre marked fungerer korrekt. Dette forslag udgør også en del af den "lov om små virksomheder", der blev vedtaget den 25. juni 2008. Selv om det ikke udelukkende er rettet mod SMV'er, vil det have en positiv virkning for dem, idet de berørte sektorer omfatter mange SMV'er, og forslaget vil give retssikkerhed med hensyn til den fortsatte anvendelse af nedsatte momssatser i disse sektorer.

2. HØRING AF INTERESSEREDE PARTER OG KONSEKVENSANALYSE

2.1. Høring af interesserede parter

Der er gennemført en offentlig høring af alle interesserede parter. Høringen rettede sig hovedsagelig mod offentligheden og virksomheder, men en række nationale myndigheder deltog også.

Som helhed resulterede høringen ikke i nogen nye argumenter, som ikke allerede er omfattet af eller er relevante for konsekvensanalysen. Endvidere var der næsten ingen relevante data til vurdering af de positive eller negative virkninger af en nedsættelse af momssatserne i de forskellige sektorer, hvor der ønskes en nedsat sats. Størstedelen af svarene støtter Kommissionens analyse i dens høringsdokument og tilføjelsen i bilag III af ydelser, der leveres lokalt, herunder arbejdskraftintensive ydelser, som i øjeblikket er omfattet af bilag IV, restauranter, boliger og visse potentielle tekniske tilpasninger. De støtter også i høj grad den totrins-fremgangsmåde, som Kommissionen har planlagt, og som består i hurtigt at behandle hastende spørgsmål, og at fortsætte den brede drøftelse, der blev indledt i 2007, om en mere global og holdbar løsning for fremtiden for så vidt angår anvendelsesområdet for de nedsatte momssatser. Der vil snarest muligt blive offentliggjort en detaljeret sammenfattende rapport om resultaterne af den offentlige høring.

Denne høring blev gennemført via internettet fra den 11.3.2008 til den 12.5.2008. Kommissionen modtog over 550 svar. Resultaterne vil kunne ses på: http://ec.europa.eu/taxation_customs/common/consultations/tax/article_4850_en.htm

2.2. Ekspertbistand

Der har ikke været behov for yderligere ekstern ekspertbistand. Den undersøgelse, som Copenhagen Economics har foretaget vedrørende de nedsatte satser, er et tilstrækkeligt grundlag.

2.3. Konsekvensanalyse

Forslaget er et prioriteret initiativ i Kommissionens lovgivnings- og arbejdsprogram for 2008. Nødvendigheden af at fremlægge et forslag vedrørende hastende spørgsmål krævede en tilpasset konsekvensanalyse, hvor der udelukkende sættes fokus på disse spørgsmål. De problemer, der er konstateret med de nuværende regler, er hovedsagelig af politisk og juridisk karakter, og de politiske valgmuligheder, der er anført i konsekvensanalysen, afspejler denne situation.

Følgende politiske valgmuligheder blev vurderet ud fra et økonomisk, socialt og miljømæssigt perspektiv:

- 1) Uændret politik

- 2) De nuværende bestemmelser, herunder medlemsstaternes mulighed for at vælge at anvende nedsatte satser på visse arbejdskraftintensive ydelser (anført i bilag IV), gøres permanente og tilgængelige for alle medlemsstaterne

- 3) Listen over disse arbejdskraftintensive ydelser, som kan belægges med nedsatte satser, udvides til en række andre lignende (små) ydelser, der leveres lokalt og udelukkende til private husholdninger

- 4) Listen over disse arbejdskraftintensive ydelser udvides til en række lignende (små) ydelser til en række andre ikke-kommercielle kunder, såsom reparation, vedligeholdelse og rengøring af religiøse samlingssteder, kulturarvssteder og historiske monumenter

- 5) Medlemsstaterne har mulighed for at vælge at anvende nedsatte satser på restaurationsydelser

- 6) Medlemsstaterne kan også anvende nedsatte satser på opførelse og (væsentlig) ombygning af private boliger og på levering heraf

- 7) Medlemsstaterne kan også anvende nedsatte satser på opførelse og væsentlig renovering og ombygning af visse ikke-kommercielle bygninger (såsom religiøse samlingssteder, kulturarvssteder og historiske monumenter) og på levering heraf.

Rapporten om konsekvensanalysen (SEK(2008) 2190) og dens resumé (SEK(2008) 2191) kan ses på hjemmesiden for GD Beskatning og Toldunion. Kort sagt og uden at tage hensyn til de budgetmæssige virkninger for medlemsstaterne, som disse skal vurdere i første omgang, foretrækkes det som helhed at medtage valgmulighed 2, 3, 5 og 6 i forslaget.

Kommissionen har foretaget en konsekvensanalyse, jf. arbejdsprogrammet; rapporten herom vil kunne ses på http://ec.europa.eu/taxation_customs/taxation/vat/key_documents/legislation_proposed/index_en.htm.

3. FORSLAGETS RETLIGE ASPEKTER

3.1. Resumé af forslaget

Ved at ændre det nuværende bilag III til momsdirektivet giver dette forslag alle medlemsstaterne en generel mulighed for at anvende nedsatte momssatser på visse ydelser, der leveres lokalt, herunder arbejdskraftintensive ydelser og restaurationsydelser. Dette forslag indeholder også visse tekniske tilpasninger.

3.2. Retsgrundlag

Traktatens artikel 93.

3.3. Subsidiaritetsprincippet

Subsidiaritetsprincippet finder anvendelse, for så vidt som forslaget ikke hører ind under Fællesskabets enekompetence. Målene kan ikke i tilstrækkelig grad opfyldes af medlemsstaterne af følgende årsager.

Fællesskabet har allerede fastsat harmoniserede bestemmelser om anvendelsen af nedsatte momssatser, nemlig i momsdirektivet. Disse bestemmelser kan kun ændres eller forlænges ved en fællesskabsretsakt, og medlemsstaternes lovgivninger kan ikke afvige fra de harmoniserede regler.

Derfor kan kun en fællesskabsaktion opfylde målene med forslaget og sikre ligebehandling af borgerne i EU. Forslaget er derfor i overensstemmelse med subsidiaritetsprincippet.

3.4. Proportionalitetsprincippet

Forslaget er i overensstemmelse med proportionalitetsprincippet af følgende årsager:

Nærværende forslag udvider anvendelsesområdet for nedsatte satser til at omfatte en række nye kategorier. Det fastholder medlemsstaternes nuværende mulighed for at vælge at anvende nedsatte momssatser. Det indebærer derfor ingen forpligtelser.

Som følge af foranstaltningens begrænsede anvendelsesområde er den forenelig med det tilstræbte mål. Direktivet medfører ingen finansielle omkostninger for Fællesskabet. Selv om nedsatte momssatser kan betyde et fald i staternes indtægter, udgør de ingen finansiel byrde for de erhvervsdrivende, og forbrugerne bør i princippet have fordel af den fortsatte nedsættelse af satserne, for så vidt som dette afspejles i de endelige priser.

3.5. Reguleringsmiddel/-form

Foreslået reguleringsmiddel: direktiv.

Andre reguleringsmidler ville ikke være hensigtsmæssige af følgende grund:

Dette forslag ændrer bestemmelser vedrørende nedsatte momssatser, som allerede er fastlagt i et direktiv.

4. BUDGETMÆSSIGE VIRKNINGER

Forslaget har ingen virkninger for Fællesskabets budget.

5. YDERLIGERE OPLYSNINGER

5.1. Sammenligningstabel

Medlemsstaterne skal tilsende Kommissionen de nationale bestemmelser, der sættes i kraft for at gennemføre direktivet, og en sammenligningstabel, som viser sammenhængen mellem de pågældende bestemmelser og dette direktiv.

5.2. Fornyet gennemgang/revision/udløbsklausul

Forslaget indeholder ikke en udløbsklausul.

5.3. Nærmere redegørelse for forslaget

I overensstemmelse med CE-undersøgelsens positive konklusioner om nytten af at anvende nedsatte satser på ydelser, der leveres lokalt, når sådanne foranstaltninger er meget målrettede, og en række specifikke markedsbetingelser er opfyldt, foreslår Kommissionen, at ydelser, der leveres lokalt, herunder arbejdskraftintensive ydelser, restaurationsydelser og ydelser i relation til boligsektoren og en række andre former for fast ejendom indarbejdes permanent i bilag III. Forslaget indeholder også andre juridiske forbedringer.

Ad artikel 1:

- 1) Artikel 101: eftersom Kommissionen allerede har fremlagt en vurderingsrapport som ønsket, er denne bestemmelse forældet, og den udgår derfor.

- 2) Artikel 102, stk. 1: forbedring af formuleringen af denne bestemmelse for at tage hensyn til den teknologiske udvikling og tilpasse den til den terminologi, der anvendes i andre EU-retsforskrifter.

- 3) Kapitel 3 i afsnit VIII (artikel 106-108) (arbejdskraftintensive ydelser): bestemmelserne i dette kapitel vedrører en eksperimentel midlertidig foranstaltning (indtil udgangen af 2010) med anvendelse af nedsatte satser på arbejdskraftintensive ydelser. Disse bestemmelser bliver forældede, så snart disse er indarbejdet permanent i bilag III (ny kategori 10a og 21-23). Dette kapitel udgår derfor.

- 4)-11) Artikel 114, stk. 1, andet afsnit, artikel 115, 116, 117, stk. 1, 123, 125, stk. 2, 128, stk. 2 og 4, og 129, stk. 1 og 2: eftersom restaurationsydelser og boligsektoren indarbejdes i bilag III (kategori 10 og 10a for boligsektoren og kategori 12a for restaurationsydelser), behøver de ikke længere at være inkluderet i de undtagelser, der er omhandlet i disse bestemmelser.

- 12) Bilag III: dette bilag er blevet revideret for at medtage ydelser, der leveres lokalt, herunder arbejdskraftintensive ydelser i bilag IV og restaurationsydelser, hvorom det i 2007-meddelelsen konkluderes, at der ikke er nogen potentiel risiko for det indre markeds funktion. Der er også foretaget en række tilpasninger hovedsagelig af hensyn til rationalisering og forenkling ved hjælp af de nødvendige korrektioner og præciseringer samt visse tekniske redaktionelle forbedringer. Der er foretaget følgende ændringer:

- Tekniske redaktionelle tilpasninger:

- Kategori 3 (farmaceutiske produkter): præcisering og mindre udvidelse af denne kategori med henblik på tydeligt at omfatte både hygiejnebeskyttelsesmidler til kvinder og børnebleer ved at anvende en generisk formulering.

- Kategori 4 (udstyr til handicappede): opdatering af hensyn til den tekniske udvikling. Den nuværende kategori 4 omfatter kun medicinsk udstyr, hjælpemidler og andre apparater, der normalt anvendes til at mindske eller behandle handicap. Begrebet handicap er bredt nok til også at omfatte alvorlig eller kronisk sygdom. Udstyr eller apparater, der er særlig udformet eller tilpasset til handicappede (f.eks. Braille-tastatur, særligt indrettede biler osv.), er imidlertid ikke omfattet af den nedsatte sats, selv om de opfylder de samme behov. Kommissionen foreslår derfor at medtage dem i kategori 4.

- Kategori 6 (bøger osv.): den nuværende formulering dækker kun papirbaserede bøger. Af hensyn til neutraliteten er det nødvendigt med en udvidelse for også at dække bøger, der er på CD, CD-ROM eller et tilsvarende fysisk medium, som hovedsagelig gengiver samme informationsindhold som trykte bøger. Således er kun indspilninger, der mere eller mindre reproducerer den skrevne tekst i en bog, omfattet. En indspilning, som foruden den tekst, der læses højt, indeholder supplerende materiale såsom spil, søgefunktioner, links til andet materiale og tilsvarende funktioner, er fortsat omfattet af den normale momssats.

- Kategori 8 (radio- og tv-modtagelse): disse ydelser er afgiftsbelagte, ikke modtagelsen af disse: disse ord udgår derfor.

- Kategori 9 (ydelser leveret af forfattere osv.): eftersom royalties ikke betragtes som ydelser i momsmæssig henseende, men som vederlag for visse ydelser, er teksten blevet omformuleret.

- Kategori 16 (begravelsesvirksomhed osv.): for at adskille genstanden for definitionen af den nedsatte sats fra leverandørens funktion foreslås det at knytte den til arten af den leverede ydelse og snarere henvise til begravelsesydelser.

- Kategori 18 (renholdelse af gader, behandling af affald osv.): anvendelsesområdet for denne kategori er alt for snævert defineret med det resultat, at ydelser af en meget lignende art behandles forskelligt for så vidt angår satser. Mens renholdelse af gader og renovation f.eks. kan være omfattet af den nedsatte sats, er der ingen henvisning til kloakarbejde. Ligeledes kan den nedsatte sats anvendes på behandling af affald, men ikke på genvinding. Det foreslås at fjerne denne mangel på konsekvens. Henvisningen til organerne i artikel 13 er fjernet, idet det er overflødigt at gentage, hvad der allerede er reguleret i denne bestemmelse.

- Udvidelse af en eksisterende kategori

- Kategori 10 ændres, og kategori 10a tilføjes for at dække boligsektoren mere bredt. Denne ændring består i en rationalisering og udvidelse af medlemsstaternes mulighed for at vælge at anvende nedsatte satser i boligsektoren ved at fjerne begrænsningen til boliger "som led i en social politik" og tilføje reparation, vedligeholdelse og rengøring af boliger (i øjeblikket kategori 2 og 3 i bilag IV). Denne mulighed for at anvende en nedsat momssats udvides også til ydelser i relation til religiøse samlingssteder, som er anerkendt af de pågældende medlemsstater, samt kulturarvssteder og historiske monumenter som følge af deres reelle kulturelle betydning. Disse ændringer vil sandsynligvis ikke forårsage konkurrenceforvridninger på det indre marked: beskatningsstedet for ydelser i relation til fast ejendom er altid det sted, hvor ejendommen er beliggende. Alle leverandører af ejendomsrelaterede ydelser er derfor underlagt de samme betingelser med hensyn til satser, uanset hvilken medlemsstat de er etableret i.

- Nye kategorier

- Kategori 12a (restaurations- og cateringydelser): denne tilføjelse foretages for at sikre ligebehandling af alle medlemsstater, men også fordi levering af restaurations- og cateringydelser opfylder samme kriterier som de andre tilføjede ydelser, der leveres lokalt. For at sikre overensstemmelse med kategori 1 for så vidt angår levnedsmidler, er levering af alkoholholdige drikkevarer imidlertid ikke medtaget. Som undtagelse fra princippet om "samme sats for samme type ydelse", som burde gælde i forbindelse med restaurationsydelser, forekommer det praktisk at udelukke disse drikkevarer for at undgå en standardmomssats på alkoholholdige drikkevarer, der købes som sådanne, og en nedsat momssats, når de udgør en del af en restaurationsydelse. Arten af de pågældende ydelser og de regler, der gælder mht. beskatningsstedet, betyder, at risikoen for delokalisering er minimal. Endvidere er ophold på hoteller og lignende etablissementer allerede indeholdt i bilag III. Tilføjelsen af restaurations- og cateringydelser kan derfor anses for at være en begrundet rationalisering, og den giver alle medlemsstater lige muligheder.

- Kategori 19-23 (ydelser, der leveres lokalt): tilføjelsen af andre ydelser end arbejdskraftintensive ydelser, men af lignende karakter, er nødvendig af hensyn til sammenhæng og ligebehandling. For at sikre retssikkerheden er det imidlertid hensigtsmæssigt at anføre de pågældende tjenester.

- 13) Bilag IV (arbejdskraftintensive ydelser): eftersom kapitel 3 i afsnit VIII (artikel 106-108) bortfalder, skal dette bilag også bortfalde. Indholdet af dets bestemmelser dækkes nu af bilag III.

Ad artikel 2-4:

- Artikel 2, 3 og 4 : der er tale om afsluttende bestemmelser.

2008/0143 (CNS)

Forslag til

RÅDETS DIREKTIV af […]

om ændring af direktiv 2006/112/EF hvad angår de nedsatte satser for merværdiafgiften

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen[1],

under henvisning til udtalelse fra Europa-Parlamentet[2],

under henvisning til udtalelse fra Det Europæiske Økonomiske og Sociale Udvalg[3], og

ud fra følgende betragtninger:

(1) Rådets direktiv 2006/112/EF af 28. november 2006 om det fælles merværdiafgiftssystem[4] tillader medlemsstaterne at anvende en eller to nedsatte satser, som ikke må være mindre end 5 %, og som kun gælder for en restriktiv liste over leveringer af varer og ydelser.

(2) I sin meddelelse om andre momssatser end normalsatser for moms[5], som blev forelagt for Rådet og Europa-Parlamentet i 2007, mente Kommissionen, at en ny retlig ramme for nedsatte momssatser burde resultere i en rationalisering og forenkling af det nuværende system uden at være til hinder for, at medlemsstaterne får større fleksibilitet med hensyn til at vedtage nedsatte satser, navnlig for tjenesteydelser, der leveres lokalt. Som reaktion på denne meddelelse blev der indledt en bred drøftelse i Rådet, Europa-Parlamentet og med andre interesserede parter.

(3) Selv om denne drøftelse endnu ikke er afsluttet, er det nødvendigt allerede nu at tage fat på en række hastende og vigtige spørgsmål for at sikre lige muligheder for medlemsstaterne samt større gennemsigtighed, overensstemmelse og et indre marked, der fungerer gnidningsløst. For at undgå at påvirke resultatet af de igangværende drøftelser bør de foranstaltninger, der træffes, imidlertid være af begrænset omfang.

(4) I meddelelsen blev det konkluderet, at forskellige momssatser på tjenesteydelser, der leveres lokalt, ikke udgør nogen reel trussel for det indre markeds funktion. Det er derfor hensigtsmæssigt at give alle medlemsstater mulighed for at anvende nedsatte momssatser på tjenesteydelser, som f.eks. arbejdskraftintensive ydelser, der er omfattet af de midlertidige bestemmelser, som gælder indtil udgangen af 2010, ydelser i relation til boligsektoren og personlig pleje samt restaurationsydelser. Disse ændringer vil gøre det muligt for medlemsstaterne at anvende nedsatte momssatser på renoverings- og reparationsarbejder, der tager sigte på at opnå større energibesparelser og øge energieffektiviteten.

(5) Det generelle princip er, at der anvendes samme sats for samme type ydelse. Eftersom alkoholholdige drikkevarer allerede er udelukket fra kategorien levnedsmidler, vil en tilladelse til nedsatte momssatser for alkoholholdige drikkevarer inden for kategorien restaurations- og cateringydelser medføre uoverensstemmelser og give mulighed for at omgå reglerne. Det er derfor hensigtsmæssigt at udelukke sådanne drikkevarer fra denne kategori.

(6) Det er nødvendigt at foretage tekniske tilpasninger for at præcisere bestemmelserne, opdatere dem af hensyn til den tekniske udvikling eller fjerne uoverensstemmelser. Disse tilpasninger skal bl.a. give mulighed for at anvende en nedsat momssats på alle absorberende hygiejneprodukter (herunder babybleer) og på lydbøger, CD'er, CD-ROM'er eller ethvert fysisk medium, som hovedsagelig gengiver samme informationsindhold som trykte bøger.

(7) En række bestemmelser vedrørende undtagelser er medtaget på listen over leveringer af varer og ydelser, som kan belægges med en nedsat sats, og er nu forældede. De bør derfor ophæves.

(8) Direktiv 2006/112/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 2006/112/EF foretages følgende ændringer:

1) Artikel 101 udgår.

2) Artikel 102, stk. 1, affattes således:

"Medlemsstaterne kan anvende en nedsat sats på levering af naturgas, elektricitet og varme eller afkøling, som leveres gennem varme- eller afkølingsnetværk, forudsat at det ikke indebærer nogen risiko for konkurrenceforvridning."

3) Kapitel 3 i afsnit VIII udgår.

4) Artikel 114, stk. 1, andet afsnit, affattes således:

"Endvidere kan de i første afsnit omhandlede medlemsstater anvende en sådan sats på børnebeklædning og børnefodtøj."

5) Artikel 115 affattes således:

" Artikel 115

De medlemsstater, som pr. 1. januar 1991 anvendte en nedsat sats på børnebeklædning eller børnefodtøj, kan fortsat anvende en sådan sats på levering af disse varer og ydelser."

6) Artikel 116 udgår.

7) Artikel 117, stk. 1, udgår.

8) Artikel 123 udgår.

9) Artikel 125, stk. 2, udgår.

10) Artikel 128, stk. 2, 3 og 4, udgår.

11) Artikel 129 udgår.

12) Bilag III ændres i overensstemmelse med bilaget til dette direktiv.

13) Bilag IV udgår.

Artikel 2

Medlemsstaterne tilsender straks Kommissionen teksten til de love og administrative bestemmelser, som de vedtager på det område, der er omfattet af dette direktiv, sammen med en sammenligningstabel, som viser sammenhængen mellem de pågældende bestemmelser og dette direktiv.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft den 1. januar 2011.

Artikel 4

Dette direktiv er rettet til medlemsstaterne.

Udfærdiget i Bruxelles, den .

På Rådets vegne

Formand

BILAG

I bilag III til direktiv 2006/112/EF foretages følgende ændringer:

1) Punkt 3) og 4) affattes således:

"3) farmaceutiske produkter, som normalt anvendes til sundhedspleje, sygdomsforebyggelse og medicinsk og veterinærmedicinsk behandling, herunder svangerskabsforebyggende produkter og absorberende hygiejneprodukter

4) medicinsk udstyr, hjælpemidler og andre apparater, der normalt anvendes til at mindske eller behandle handicap, udelukkende til handicappedes personlige brug, og apparater og elektrisk, elektronisk eller andet udstyr og transportmidler, som er særlig udformet eller tilpasset til handicappede, samt leasing eller udlejning og reparation af sådanne varer".

2) Som punkt 4a) indsættes følgende:

"4a) børnesæder til biler".

3) Punkt 6) affattes således:

"6) levering af bøger, herunder udlån på biblioteker (herunder brochurer, foldere og lignende tryksager, billed-, tegne- eller malebøger til børn, trykt eller håndskreven musik, geografiske og hydrografiske kort eller tilsvarende samt lydbøger, CD'er, CD-ROM'er eller et tilsvarende fysisk medium, der hovedsagelig gengiver samme informationsindhold som trykte bøger), aviser og tidsskrifter, bortset fra materiale, der udelukkende eller hovedsagelig er reklame".

4) Punkt 8), 9) og 10) affattes således:

"8) radio- og tv-ydelser

9) ydelser leveret af forfattere, komponister og udøvende kunstnere, herunder dem, der aflønnes ved hjælp af royalties

10) levering og opførelse af boliger".

5) Som punkt 10a) indsættes følgende:

"10a) levering af ydelser bestående af renovering, reparation, ombygning, vedligeholdelse og rengøring af boliger og af religiøse samlingssteder og kulturarvssteder samt historiske monumenter, som er anerkendt af den pågældende medlemsstat".

6) Som punkt 12a) indsættes følgende:

"12a) levering af restaurations- og cateringydelser, ekskl. levering af alkoholholdige drikkevarer".

7) Punkt 16), 17) og 18) affattes således:

"16) begravelsesydelser eller ligbrænding samt levering af varer i forbindelse hermed

17) lægebehandling, tandlægebehandling og termoterapi, med mindre disse ydelser er fritaget i henhold til artikel 132, stk. 1), litra b)-e)

18) ydelser i forbindelse med renholdelse af gader, rensning og genvinding af spildevand, kloakering, renovation og behandling af affald eller genvinding af affald og ydelser, der resulterer i genbrug".

8) Som punkt 19)-23) tilføjes:

"19) have- eller landskabspleje og vedligeholdelse af haver

20) mindre reparationer af løsøregenstande, herunder cykler og trehjulede cykler af enhver art, dog ekskl. alle andre transportmidler

21) rengøring og vedligeholdelse af løsøregenstande

22) pleje i hjemmet, f.eks. hjemmehjælp og pleje af unge, ældre, syge eller handicappede

23) personlig pleje af den art, der tilbydes i frisørsaloner og institutter for personlig pleje."

[1] EUT C af , s. .

[2] EUT C af , s. .

[3] EUT C af , s. .

[4] EUT L 347 af 11.12.2006, s. 1. Senest ændret ved direktiv 2008/8/EF(EUT L 44 af 20.2.2008, s. 11).

[5] KOM(2007) 380 endelig af 5. juli 2007.